་ནུབ་ཟོར་ཁ༴ འོག་གི་ཀླུ་ལ༴ ཀླུ་གཤེགས་རྒྱ་མཚོའི་གཏིང་དུ༴ ཟོར་ལམ༴ དོ་ནུབ་ཟོར་ཁ་གཉེན་པོ་འདི། །ཡས་ཀྱི་བདུད་གཡོས་གཅིག་ལ་ཟོར། །མས་ཀྱི་སྲི་ལངས་གཅིག༴ ཕ་ཚན་རྒྱ་འདྲེ་གཅིག༴ མ་བུའི་བྱུར་འདྲེ་གཅིག༴ ཡུལ་མའི་གདོང་འདྲེ་གཅིག༴ སྡང་དགྲ་གནོད་པའི་བགེགས་ལ༴ ཕུང་སྲིའི་སྙིང་གི་དཀྱིལ་དུ་ཟོར། །བྱུར་སྲིའི་ཀླད་པའི་དཀྱིལ་དུ་ཟོར། །ཉམས་པའི་སྙིང་གི་དཀྱིལ་དུ་ཟོར། །རྨི་ལམ་ངན་སྡིག་བྱེད་ལ་ཟོར། །ཅེས་བསྐུལ་བས་གཏོར་མ་དུག་ཐུན་དུ་བསམ་ལ། དགྲ་བོའི་རྣམ་ཤེས་མར་མེ་ལྟ་བུ་ལ་ཕོག་པས། བསད་ཅིང་བསྒྲལ་བར་བསམ་ལ། རླུང་ཕྱོགས་དང་བསྟུན་ནས་གཏོར་མ་འཕངས། ཀཱི་ལ་ཡ་དང་། ཁྲོ་བོ་བཅུའི་སྔགས་དང་། བསྒྲལ་མཆོད་ཀྱི་སྔགས་རྣམས་བརྗོད། གསུམ་པ་ལས་བཞིའི་བྲོ་བརྡུང་པ་ནི། ཡར་ལོག་ལ། གཏོར་སྣོད་ཁ་སྦུབས་ཏེ། ཧཱུྃ། དང་པོ་གཏི་མུག་ཉིད་ལས་བྱུང་། །བར་དུ་གཏི་མུག་ཉིད་ཀྱིས་འཁོར། །ཐ་མར་གཏི་མུག་ཉིད་ཀྱིས་འདུལ། །གཏི་མུག་རྡོ་རྗེ་འཁོར་བཅས་ཀྱིས། །དངུལ་ལམ་དཀར་པོའི་ཤིང་དག་ལ། །མགོ་བོ་རྒྱ་མདུད་རྩེ་མོ་ཟླུམ། །ལོག་ལ་ཞི་བའི་ལྷ་བསྒོམས་ཏེ། །ཁོང་སྟོང་བྱང་ཆུབ་སེམས་ལུང་བསྟན། །རྩེ་མོ་ཟླུམ་པོ་བཏབ་པ་ཡིས། །ཐམས་ཅད་མ་ལུས་ཞི་བར་འགྱུར། །ཞི་བར་མ་གྱུར་གང་ཡང་མེད། །ཞི་མཛད་ལྷ་ལ་ཕྱག་འཚལ་ལོ། །ཨོཾ་དཱིཔྟ་ཙཀྲ་ཀཱི་ལི་ཀཱི་ལ་ཡ་སརྦ་བིགྷྣན་བནྡྷ་ཤཱིཾནྟ་ཀུ་རུ་སྭཱ་ཧཱ། དེ་བཞིན་དུ་འདོན་པ་བརྗེས་ལ། དང་པོ་ང་རྒྱལ༴ བར་དུ༴ ཐ་མ༴ ང་རྒྱལ་རྡོ་རྗེ༴ གསེར་རམ་སེར་པོའི༴ མགོ་བོ་རྒྱ་མདུད་རྩེ་ཟུར་བཞི། །ལོག་ལ་རྒྱས་པའི༴ ཁོང་སྟོང་༴ རྩེ་མོ་ཟུར་བཞི༴ ཐམས་ཅད་མ་ལུས་རྒྱས་པར་འགྱུར། །རྒྱས་པར་མ་གྱུར་གང་༴ རྒྱས་མཛད་ལྷ་ལ༴ ཨོཾ་དཱིཔྟ་རཏྣ་ཀཱི་ལི་ཀཱི་ལ་ཡ་སརྦ་བིགྷྣན་བནྡྷ་ཨཱ་ཡུཿཔུཥྟིཾ་ཀུ་རུ་ཨོཾ། དང་པོ་འདོད་ཆགས༴ བར་དུ༴ ཐ་མ༴ འདོད་ཆགས་རྡོ་རྗེ་འཁོར༴ ཟངས་སམ་དམར་པོའི༴ མགོ་བོ་རྒྱ་མདུད་རྩེ་ཟླ་གམ། །ལོག་ལ་དབང་གི༴ ཁོང་སྟོང་བྱང་ཆུབ༴ རྩེ་མོ་ཟླ་གམ༴ ཐམས་ཅད་མ་ལུས་དབང་དུ་སྡུད། །དབང་དུ་མ་གྱུར༴ དབང་སྡུད་ལྷ་ལ༴ ཨོཾ་དཱིཔྟ་པདྨ་ཀཱི་ལི་ཀཱི་ལ་ཡ་སརྦ་བིགྷྣན་བནྡྷ་ཏྲི་དྷཱ་ཏུ་ཝ་ཤཾ་ཀུ་རུ་ཧོ། དང་པོ་ཞེ་སྡང་༴ བར་དུ༴ ཐ་མ༴ ཞེ་སྡང་རྡོ་རྗེ་འཁོར༴ ལྕགས་སམ་ནག་པོའི་ཤིང་དག་ལ། །མགོ་བོ་རྒྱ་མདུད་རྩེ་ཟུར་གསུམ། །ལོག་ལ་དྲག་པོའི༴ ཁོང་སྟོང་བྱང་ཆུབ༴ རྩེ་མོ་ཟུར་གསུམ༴ ཐམས་ཅད་མ་ལུས་བརླག་པར་འགྱུར། །བརླག་པར་མ་གྱུར་གང་ཡང་མེད། །དྲག་པོའི་ལྷ་ལ༴ །ཨོཾ་དཱིཔྟ་ཀརྨ་ཀཱི་ལི་ཀཱི་ལ་ཡ་སརྦ་བིགྷྣན་བནྡྷ་སརྦ་ཤཱ་ཏྲུན་མཱ་ར་ཡ་ཧཱུྃ་ཕཊ། ཅེས་པས་ལས་བཞིའི་བྲོ་བརྡུང་ངོ་། །བཞི་པ་དངོས་གྲུབ་བླང་བ་ནི། ཡེ་ཤེས་ལྔ་ལྡན་རིགས་ལྔ་བདེ་བར་གཤེགས། །སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི། །འཁོར་ལོ་རབ་བསྐོར་ཞི་ཁྲོའི་སྐུར་སྟོན་པ། །ཐུགས་དམ་བཞིན་དུ་བདག་ལ་བརྩེར་དགོངས་ནས། །དྲག་པོའི་སྟོབས་ཀྱིས་དགྲ་བགེགས་བསྒྲལ་བ་དང་། །མཆོག་དང་ཐུན་མོངས་དངོས་གྲུབ་སྩལ་དུ་གསོལ། །ཅེས་བརྗོད་པས། མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་བར་བསམ་མོ། །ཡིག་བརྒྱའི་མཐར། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །ཁྱོད་ཀྱིས་སེམས་ཅན་གྱི་ཁམས་ལ་རྗེས་སུ་བརྩེ་བས། བཀའ་བསྩལ་བཞིན་དུ་དཀྱིལ་འཁོར་བྱིན་གྱིས་བརླབས་ཏེ། སེམས་ཅན་གྱི་དོན་མཛད་ན། སོ་སོའི་སྐྱེ་བོ་རྣལ་འབྱོར་ལ་དབང་མ་ཐོབ་པ་རྣམས་རྒྱུད་ངན་པའམ་ཡོ་བྱད་མ་ཚང་བ་ལ་སོགས་པའི་ཉེས་པ་གང་ཅུང་ཟད་ཅི་མཆིས་པ་དེ་དག་བཟོད་པར་མཛད་དུ་གསོལ། ཅེས་བརྗོད། དྲུག་པ་ནི། ཁྱེད་ཀྱིས་སེམས་ཅན་དོན་ཀུན་མཛོད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཨོཾ་བཛྲ་མུཿ ཞེས་པས། མདུན་གྱི་འདས་པའི་དཀྱིལ་འཁོར་གཤེགས། སརྦ་ས་མ་ཡ་ས་པ་རི་ཝཱ་ར་གཙྪ། ཅེས་པས་དམ་ཅན་རྣམས་གཤེགས་སུ་གསོལ། དེ་ནས་རང་གི་ཐུགས་ཀའི་ཧཱུྃ་ལས་འོད་འཕྲོས་པས། སྣོད་བཅུད་ཐམས་ཅད་ལ་ཕོགས་པས། འོད་ཀྱི་རྣམ་པར་བསྡུས། བསྲུང་འཁོར་དུར་ཁྲོད་གཞལ་ཡས་ཁང་ལ། དེ་དག་དཀྱིལ་འཁོར་ལྷ་ལ། དེ་གཙོ་བོ་ཡབ་ཡུམ་ལ། ཡུམ་ཡབ་ལ་བསྡུས་ལ། རང་གཙོ་བོའི་ང་རྒྱལ་གྱིས་སྤྱོད་ལམ་ཐམས་ཅད་རྗེས་སུ་སྤྱད་པར་བྱའོ། །བདུན་པ་བདག་ཉིད་བསྲུང་བ་ནི། ཨོཾ་ཤྲཱི་བཛྲ་ཀུ་མཱ་ར་ཀྲོ་དྷ་རཀྵ་ཧཱུྃ་ཕཊ། ཅེས་བརྗོད་པས་རང་གཟི་བརྗིད་དང་ལྡན་པར་གྱུར། ཨོཾ་བཛྲ་ཀཱ་ཝཱ་ཙི་ཧཱུྃ་ཕཊ། ཅེས་ལུས་ལ་རྡོ་རྗེའི་གོ་གྱོན་པས་བར་ཆད་ཀྱིས་མི་ཚུགས་པར་བསམ། དེ་ནས། རང་བཞིན་སེམས་ཀྱི་ཆོས་ཉིད་ནི། །མ་བཅོས་ལྷུག་པར་གནས་པའི་དོན། །རྟག་ཆད་ངོ་བོའི་མཐའ་སྤངས་ཤིང་། །བརྗོད་བྲལ་མུ་བཞི་ལས་འདས་པ། །རྩོལ་མེད་གནས་པའི་ཆོས་ཉིད་དེ། །ངོ་བོ་ཉིད་ཀྱིས་མཚོན་པའོ། །ཨོཾ་ཨཱཿཀཱ་རོ་མུ་ཁཾ་སརྦ་དྷརྨཱ་ཎཾ་ཨདྱ་ནུཏྤནྣ་ཏྭ་ཏ། ཅེས་པས་ཆོས་ཐམས་ཅད་གདོད་མ་ནས་མ་སྐྱེས་པའི་དེ་ཁོ་ན་ཉིད། བདག་མེད་རྟོགས་པའི་ལྟ་བས་རྒྱས་གདབ་བོ། །ལས་རྗེས་བསྡུ་བ་ནི། སྐལ་བ་དང་མི་ལྡན་པས་མཐོང་དུ་མི་རུང་བའི་གསང་བའི་ཡོ་བྱད་ཐམས་ཅད་བསྡུས་ལ། རྗེས་མི་མངོན་པར་བྱའོ། །བསྔོ་བ་སྨོན་ལམ་ནི། དགེ་བ་འདི་ཡིས་མཐའ་ཡས་སེམས་ཅན་ཀུན། །བདུད་ལས་རྣམ་རྒྱལ་བར་ཆད་ཀུན་བཅོམ་ནས། །རྡོ་རྗེ་གཞོན་ནུ་མྱ་ངན་འདས་པ་ཡི། །འབྲས་བུ་བྱང་ཆུབ་ངེས་པར་འགྲུབ་གྱུར་ཅིག །ཤིས་པ་བརྗོད་པ་ནི། ཧཱུྃ་སྐྱེ་མེད་ཆོས་སྐུའི་རང་བཞིན་རྣམ་དག་ལས། །ཐུགས་དམ་དབང་གིས་གཟུགས་ཀྱི་སྐུར་སྤྲུལ་པ། །བཅོམ་ལྡན་དཔལ་ཆེན་རྡོ་རྗེ་གཞོན་ནུའི་སྐུ། །སྐྱེ་ཤི་མེད་པའི་དོན་གྱི་བཀྲ་ཤིས་ཤོག །མ་སྐྱེས་མི་དམིགས་ཆོས་ཀྱི་དབྱིངས་ཉིད་ལས། །ཆོ་འཕྲུལ་དངོས་པོ་ཡུམ་གྱི་སྐུར་སྟོན་པ། །འཁོར་ལོ་རྒྱས་འདེབས་དབང་ཕྱུག་ཀུན་གྱི་ཡུམ། །ཡོན་ཏན་འབྱུང་བའི་དོན་གྱི་བཀྲ་ཤིས་ཤོག །ཡེ་ཤེས་ཐུགས་ཀྱིས་ཁྲོ་བཅུར་སྐུར་སྤྲུལ་ནས། །བགེགས་ཀྱི་བདག་པོ་ཕྱོགས་བཅུར་སྐྱོང་བ་རྣམས། །གདན་དུ་བཏིང་ནས་དགྲ་བགེགས་དབྱིངས་སུ་སྒྲོལ། །སྤྲུལ་པའི་ཁྲོ་བཅུ་ཡབ་ཡུམ་བཀྲ་ཤིས་ཤོག །ཡང་སྤྲུལ་ཕྱག་བརྙན་ཉི་ཤུའི་བཀྲ་ཤིས་ཤོག །ཡེ་ཤེས་སྒོ་མ་བཞི་ཡི་བཀྲ་ཤིས་ཤོག །སྲས་མཆོག་ཕུར་བུའི་མཐུ་དཔལ་བཀྲ་ཤིས་ཤོག །ཕོ་ཉ་སུམ་བརྒྱ་དྲུག་ཅུའི་བཀྲ་ཤིས་ཤོག །གསང་སྔགས་རྣལ་འབྱོར་སྒྲུབ་པའི་ཤེས་རབ་ཅན། །ལྟ་སྤྱོད་ཡལ་བར་མ་གྱུར་དགོངས་པ་ཡིས། །དུས་གསུམ་རྒྱལ་བའི་དགོངས་སྤྱོད་གཞུང་བསྒྲུབས་པས། །དངོས་གྲུབ་རྣམ་གཉིས་འགྲུབ་པའི་བཀྲ་ཤིས་ཤོག །ཅེས་བརྗོད་ལ་མེ་ཏོག་གི་ཆར་དབབ། རོལ་མོའི་སྒྲ་བསྒྲག་གོ །ཡང་དག་དོན་གྱི་དེ་ཉིད་མ་རྟོགས་ཤིང་། །ལུང་རིག་དག་པའི་དབང་པོ་དང་བྲལ་བས། །རྒྱུད་དོན་ཇི་བཞིན་དཀའ་བར་གྱུར་མོད་ཀྱང་། །ཡང་དག་བརྒྱུད་པའི་བཀའ་བཞིན་གསལ་བར་བཀོད། །ནོངས་པའི་ཚོགས་རྣམས་རྗེ་བཙུན་བླ་མ་དང་། །ལྷ་དང་བཀའ་སྲུང་རྣམས་ལ་བཟོད་པར་གསོལ། །དགེ་བས་སྒྲིབ་བྲལ་ཆོས་ཉིད་ཕུར་བུ་ཡིས། །བདུད་བཞི་བཅོམ་ནས་སྐུ་བཞི་མངོན་གྱུར་ཤོག །དཔལ་རྡོ་རྗེ་གཞོན་ནུ་བསྒྲུབ་པའི་ཐབས་བཀླགས་པས་དོན་གྲུབ་པ་ཞེས་བྱ་བ་འདི་ནི། ཡོན་ཏན་རིན་པོ་ཆེ་དུ་མའི་དཔལ་གྱིས་འབྱོར་པའི་སློབ་དཔོན་ཆེན་པོ་བསོད་ནམས་བློ་གྲོས་རྒྱལ་མཚན་དཔལ་བཟང་པོའི་ཞལ་སྔ་ནས་ཡང་ཡང་བསྐུལ་བའི་ཞལ་ངོར། ཨ་ཝ་དྷུ་ཏི་པའི་རིག་པ་འཛིན་པ་བསོད་ནམས་ཀྱིས་རྣམ་འཕྱང་གི་ལོ་སྣྲོན་གྱི་ཟླ་བའི་ཉེར་གསུམ་ལ་སྦྱར་བའི་ཡི་གེ་པ་ནི། བློ་གྲོས་རབ་ཏུ་གསལ་བའི་བཙུན་པ་སྐྱོབས་པ་དཔལ་བཟང་པོ་ཞེས་བྱ་བས་ལེགས་པར་བགྱིས་ཏེ་གྲུབ་པའོ། །འདི་ལ་ཕུར་བུ་རྩ་བའི་རྒྱུད་མ་གཏོགས། དུས་ཕྱིས་བསྒྱུར་བའི་རྒྱུད་འགྲེལ་གསལ་བར་མི་སྣང་ཞིང་། གསར་མས་རྒྱས་བཀབས་ནའང་། རང་བཟོར་སོང་དོགས་པ་དང་། བརྒྱུད་པའི་བླ་མ་གྲུབ་པ་ཐོབ་པ་ཤ་སྟག་བྱོན་པ་རྣམས་ཀྱི་གསུངས་སྒྲོས། བརྒྱུད་པ་རྣམས་བྱིན་རླབས་ཀྱི་མཐུ་ཆེ་བར་བསམ་ནས་ཡི་གེ་རྙིང་མ་ཕལ་ཆེར་སོར་བཞག །རྐང་པ་མི་འགྲིག་པ་ལ་སོགས་མི་བཅོས་སུ་མི་རུང་བ་རྣམས་ཅུང་ཟད་བཅོས་ཞིང་། གཙོ་བོར་རྗེ་བཙུན་ཆེན་པོས་གསུངས་པའི་ཆོག་ཁྲིགས་ཇི་ལྟ་བ་ལ་བསྟན་ཏེ་སྦྱར་བས་ཁོང་དུ་ཆུད་པར་བྱའོ།། །།འདིས་བསྒྲུབ་པ་པོ་རྣམས་ཀྱི་བར་ཆད་ཞི་ཞིང་། དངོས་གྲུབ་མྱུར་དུ་འགྲུབ་པའི་རྒྱུར་གྱུར་ཅིག །འདི་ནི་ས་སྐྱའི་རྗེ་བཙུན་གསུང་རབས་དོན། །ཆ་ཙམ་ཐོས་ཤིང་རྟོགས་ལ་འཕགས་ཡུལ་དང་། །བོད་ཀྱི་སྒྲ་ཡི་ཐ་སྙད་ལེགས་ཤེས་པ། །ཤཱཀྱའི་དགེ་སློང་ཨ་ནནྟ་ཡིས་འབད། །རབ་ཏུ་བསྒྲིམས་ཏེ་ཞུས་དག་ལེགས་པར་བྱས། །ཕྱིན་ཆད་གླེགས་བམ་འདི་ཉིད་འབྲི་འདོད་རྣམས། །རིང་ཐུང་གཅོད་མཚམས་བརྡ་དག་ལ་སོགས་པ། །དཔེ་འདི་ཁོ་ན་ཡིད་བརྟེན་གནས་སུ་གྱིས།། མངྒ་ལཾ།། ༅། །སྭཱ་སྟི་བི་ཛ་ཡ། །གདོད་ནས་རྣམ་དག་སྐྱེ་འགག་གནས་དང་བྲལ་བའི་ཡེ་རྫོགས་ཁྱབ་བརྡལ་ཆོས་སྐུ་ཀུན་ཏུ་བཟང་། །སྒྲིབ་གཉིས་མ་སྤངས་བག་ཆགས་སྒྲིབ་དང་བྲལ་བའི་ཡེ་གྲོལ་རང་ཤར་ལོངས་སྐུ་རྡོ་རྗེ་སེམས། །སྲིད་པ་མ་སྤངས་འཁོར་བའི་སྐྱོན་དང་བྲལ་བའི་ཡེ་གསང་བླ་མེད་སྤྲུལ་སྐུ་པདྨ་འབྱུང་། །བདག་སོགས་འགྲོ་བའི་ལུས་ངག་ཡིད་དང་དབྱེར་མེད་རྟག་ཏུ་གུས་པས་འདུད་དོ་བྱིན་གྱིས་རློབས། ༡ །གང་གི་མཁྱེན་པའི་ཟླ་གཟུགས་ཐུགས་མཚོར་ལེགས་འཕོས་མ་རིག་ལས་འཁོན་ཀླུའི་དབང་པོ། །གང་དེའི་རིགས་ཆོས་རྩིབ་སྟོང་ལྡན་པ་གངས་ཅན་མཁའ་ལ་ཆེས་མཐོ་ཀུན་དགའི་མཚན། །གང་འདིར་བསོད་ནམས་བྱེ་བས་མདུན་བསུས་བཤད་བསྒྲུབ་རྒྱལ་མཚན་འཛིན་པའི་སྒྱུ་འཕྲུལ་གར། །གང་དེ་རྣམ་གསུམ་ཕྱོགས་འདིར་བཀའ་དྲིན་ཆེ་ལ་བསམ་བཞིན་ལག་པད་སྤྱི་བོར་ཟུམ། ༢ །རབ་འཇིགས་དུས་མཐའི་བྱིན་ཟ་འཁྲུག་པའི་དབུས། །ཁྲོ་རྒྱལ་རྡོ་རྗེ་ཕུར་པའི་གནམ་ལྕགས་དཔལ། །ཁྲོ་བཅུ་ཁྲ་ཐབས་འཁོར་གྱི་ཟེར་ཕྲེང་བཅས། །སྐད་ཅིག་དྲན་ཀྱང་བདུད་བཞི་འཇོམས་དེར་འདུད། ༣ །གང་ཞིག་དྲན་དང་ཅུང་ཟད་བཟླས་པའི་མེས། །ལུས་མེད་བུད་ཤིང་བསྲེག་ནས་མཆོག་ཐུན་གྱི། །དངོས་གྲུབ་འབབ་ལྡན་ཀླུང་བཞིན་རྩོལ་བ་ལ། །ཕྲིན་ལས་ལྷ་མཆོག་འདི་ལས་གཞན་དུ་ཅི། ༤ །དེ་ཕྱིར་དཔལ་ལྡན་ས་སྐྱའི་བླ་ཆེན་འཇམ་མགོན་ཆེའི། །མཁྱེན་རབ་མཐོ་རིས་ནས་འབབ་ཟབ་ཆོས་གང་གའི་རྒྱུན། །རྣམ་དཔྱོད་ལྟོ་བར་བསྐྱིལ་ནས་ཕྱོགས་འདིར་སྐྱུག་མཁས་པ། །ཀུན་དགའ་དོན་གྲུབ་ཛ་ཧྣཱ་ཡི་བློ་གྲོས་མཐུ། ༥ །གང་དེའི་མཁྱེན་རབ་ཆུ་གཏེར་ཡངས་པ་ནས། །ཟབ་གསང་སྨིན་གྲོལ་ལམ་གྱི་ཡིད་བཞིན་ནོར། །བླང་ནས་སྐྱེ་དགུར་ཕན་བདེའི་བསོས་བཟང་པོ། །སྤེལ་མཁས་སྡེ་དགེའི་ས་སྐྱོད་དབོན་དུ་བཅས། ༦ །ཐུགས་བསྐྱེད་དག་པའི་གོ་བགོས་ནས། །འཛད་མེད་ཆོས་སྦྱིན་གསེར་ལྡན་གྱིས། །རྗེས་འགྲོ་པར་གྱི་ངོ་མཚར་འཕྲུལ། །རྒྱལ་ཁབ་ལྷུན་གྲུབ་སྟེང་ནས་ངོམས། ༧ །དེ་ལྟའི་ཡིག་གཟུགས་པད་ཚལ་ཕྱེ་བའི་ཉི། །ཆོས་ཀྱི་དབང་ཕྱུག་སོར་མོའི་ཟློས་གར་སྟེ། །ཀརྨ་ཆོས་དབང་མཁྱེན་པའི་དྲི་ལེན་གྱིས། །མ་དག་དྲི་མའི་ཆུ་འཛིན་ཕ་མཐར་སྐྲོད། ༨ །སྐོས་བྱེད་རྐང་ཐུང་དོརའི་གར་མཁན་མ། །མཁའ་མིག་གྲངས་གིས་གསེག་གཅོད་རྣམ་འགྱུར་གྱི། །བརྩོན་པའི་ལེགས་བྱས་ཟླ་བའི་མ་མ་ལས། །མི་ཟད་ཆོས་ཀྱི་དབྱིབ་རྒྱུན་ཅིར་ཡང་འདྲེན། ༩ །དེ་ལྟར་འདིས་མཚོན་དུས་གསུམ་དགེ་བའི་ཀླུང་། །འགྲོ་ཀུན་དགེ་ཚོགས་མ་དྲོས་དང་འདྲེས་པས། །སྨིན་གྲོལ་ལམ་བཟང་ཆུ་ཀླུང་སྟོང་གི་རྒྱུན། །མཁའ་ཁྱབ་ཡིད་ཅན་ཁྱོན་དུ་ཉེར་སིམ་ཤོག ༡༠ །རྗེ་བཙུན་ས་སྐྱའི་རིགས་ཆོས་ཉི་ཟླ་ཟུང་། །མི་མཐུན་སྦྲིན་བྲལ་ཕན་བདེ་གཟི་བརྒྱའི་དཔུང་། །རྒྱལ་བསྟན་ལྷ་ལམ་ཡངས་པར་ཆེས་བདོ་བའི། །ལེགས་ཚོགས་གསར་པས་འཛམ་གླིང་ཡོངས་ཁྱབ་ཤོག ༡༡ །སྡེ་བཞིའི་དགེ་ཚོགས་གཅིག་བྱས་ཆོས་སྲིང་ཁུར། །ནོར་ལྡན་དཔལ་མོའི་མངལ་དུ་ལྕི་བ་གང་། །འདེག་མཁས་སངས་རྒྱས་བསྟན་འཛིན་དབོན་བཅས་པའི། །སྐུ་ཚེ་ཕྲིན་ལས་དབྱར་མཚོའི་རྗེས་སྙེག་ཤོག ༡༢ །མཚོན་འཁྲུག་མུ་གེ་འགོ་ནད་མི་མཐུན་ལྕགས། །མཆོག་གསུམ་རྩ་གསུམ་ཐུགས་རྗེ་གསེར་འགྱུར་རྩིས། །རྫོགས་ལྡན་ལེགས་ཚོགས་བཙོ་མའི་སུ་ཝརྞའི། །རང་བཞིན་བཟང་པོས་རྒྱལ་ཁམས་འཚོ་བར་ཤོག ༡༣ །དེ་ལྟར་བསྒྲུབ་པའི་གཞུང་འདི་རྣམས་ཡིག་རིག་སྣ་ཚོགས་ཞིག །འདུག་བ་གཙོ་ཆེར་རྣམ་བཤད་ཆེན་མོ་ཉིད་དང་བསྟུན་ནས་ནན་གྱི་ཞུས་ཤིང་མཆན་རྣམས་ཕྱག་ལེན་ལྟར་ཆོས་རྗེ་ཀུན་དགའ་དོན་གྲུབ་ཀྱི་ཞལ་ལས་སོ།། ཤུབྷཾ།། བཅུག་ཐེངས་དང་པོ། ཞུ་དག་རྫ